softcatala/Softcatala-Web-Texts-Dataset huggingface dataset:
Nova versió imprimible d'un diccionari anglès-català de codi obert disponible per baixar
2005-09-20 00:00:00

L'entrega comprèn quatre diccionaris diferents, segons el sentit de la traducció (anglès a català o català a anglès) i l'idioma matern de l'usuari (català o anglès). Cadascun d'aquests té exemples i notes d'ús específiques per a les necessitats de l'usuari. Els diccionaris s'entreguen en format PDF i són específicament dissenyats per ser impresos i usats com a referència impresa. La Dra. Linda Oxnard, editora en cap del projecte DACCO, ha dit "Estem molt emocionats en aquesta entrega perquè és la primera que hi inclou una versió imprimible de tots quatre diccionaris. Esperem que els usuaris trobin que són un recurs valuós i estiguin motivats per contribuir amb noves addicions i, tant important si no més, correccions." El diccionari anglès-català adreçat a catalanoparlants conté 12.241 entrades, 17.164 traduccions, 1.754 exemples i 537 notes d'ús, mentre que el català-anglès conté 9.260 entrades, 11.092 traduccions, 882 exemples i 48 notes d'ús. Els diccionaris poden ser d'interès tant per a aprenents de qualsevol dels dos idiomes com per a traductors i professors d'idiomes que cerquin informació actualitzada. El projecte DACCO va ser iniciat el 2003 per construir un diccionari bilingüe anglès-català de codi obert que fos més detallat que una llista gratuïta de paraules. Els diccionaris DACCO s'han creat del no-res, més que a partir de diccionaris descatalogats o antiquats, i cada dia s'hi afegeixen entrades noves. El [lloc web del projecte](http://www.catalandictionary.org) conté versions en línia amb funció de cerca dels diccionaris així com recursos addicionals, com ara fitxers de so, connectors (plugins) per a Firefox i IE, llistes temàtiques de paraules, versions per a principiants o usuaris avançats (diferenciats segons uns comptadors de freqüència dels mots), conjugador verbal i una sèrie d'eines per a estudiants. Els fitxers base dels diccionaris són disponibles en format XML i es lliuren tant per als desenvolupadors que els vulguin incorporar a projectes de programari com per als qui els vulgui processar i imprimir-los en altres formats. Els continguts del diccionari s'han creat i editat per una xarxa de voluntaris, tant anglo com catalanoparlants nadius, d'arreu del món involucrats en el procés. Qui hi estigui interessat, pot visitar el [lloc web del projecte](http://www.catalandictionary.org).
2a Jornada de Programari Lliure a l'Administració i IV Jornades LLUG a Lleida del 6 al 8 d'octubre
2005-10-04 00:00:00

La [2a Jornada de Programari Lliure a l'Administració](http://jornadasl.iws.es/) de Lleida vol convertir-se en un acte divulgatiu i de debat en el qual es trobin diferents administracions per donar-se a conèixer realitats que s'estan duent a terme en l'àmbit del Programari Lliure al sector públic. Durant els dies 6 i 7 d'octubre al Centre de Cultures i Cooperació Transfronterera, del campus de Cappont de la [Universitat de Lleida](http://www.udl.es), es parlarà de propietat intel·lectual, solucions lliures i experiències de programari lliure al sector públic. Es comptarà amb la presència de representants de la Generalitat de Catalunya, Localret, la Generalitat Valenciana, i de l'administració central. El dissabte dia 8 d'octubre es duran a terme les [IV Jornades LLUG](http://www.llug.net/) a Lleida centrada en el desenvolupament de programari lliure on es parlarà de l'entorn d'escriptori GNOME, l'entorn de programació Mono, el programari Squeak, sistemes empotrats, i l'estat de l'OpenOffice 2.0 en català. L'accés és gratuït a totes les sessions. Més Informació [Agenda](http://jornadasl.iws.es/ca/agenda/) de la 2ª Jornada de Programari Lliure a l'Administració [Agenda](http://www.llug.net/ca/agenda/) de les IV Jornades LLUG a Lleida
Actualitzem la secció de Macintosh
2005-10-04 00:00:00

Softcatalà actualitza la secció de Macintosh amb un nou espai que recopila programari traduït al català per a Mac OS X amb ajudes d'instal·lació, recursos diversos i vincles a altres comunitats i blocs catalans entorn a aquesta plataforma. Podeu accedir al nou espai des de l'enllaç "Mac" o directament a través de l'adreça <http://www.softcatala.org/wiki/Mac_OS_X> Des d'aquí us animem a subscriure-us a la llista mac@softcatala.net a través de la pàgina de [llistes a Softcatalà](http://www.softcatala.org/llistes/) perquè aporteu el vostre coneixement i ens feu arribar tots aquells dubtes, programes, traduccions pròpies o pàgines web que us puguin semblar interessants per als usuaris Mac.
El TERMCAT rectifica el popular neologisme 'weblog'
2005-10-12 00:00:00

A finals d'agost de 2003, el [TERMCAT](http://www.termcat.es/) va normalitzar la traducció del terme anglès "weblog" al català com a "diari interactiu personal". Aquesta decisió no va ser gaire ben acollida per una bona part dels usuaris, en part perquè, com [afirma Xavier Caballé](http://www.caballe.com/2005/10/11.html#a6084) "un weblog no té per què ser ni diari, ni interactiu, ni tampoc personal. Ho pot ser, certament, però hi ha molts blocs que no compleixen cap d'aquestes tres condicions". Aquesta traducció [no ha estat utilitzada](http://www.google.com/search?q=%22diari+interactiu+personal%22) per pràcticament ningú, i ara el TERMCAT ha rectificat. Vista la seva nul·la incidència, ha decidit canviar-la i, a partir d'ara, la traducció oficial de "weblog" és "bloc". Això s'ha fet atenent les "peticions de nombrosos col·lectius de l'àmbit, que han fet notar que aquestes formes gairebé no tenen ús i que són semànticament poc reeixides, entre altres coses perquè no tots els blocs són interactius". Pel que fa a la nova solució adoptada, es tracta d'una adaptació fonètica de la denominació anglesa "blog" i respon, alhora, a una imatge metafòrica del terme, ja que el concepte es refereix a una pàgina web que funciona com una mena de bloc de notes. La forma bloc ja té ús i força acceptació entre els usuaris d'aquest tipus de pàgines web.
Declaració conjunta sobre la retenció de dades
2005-10-18 00:00:00

Com a representants dels ciutadans, professionals i negocis d'Europa i d'arreu del món, Convençuts que la llibertat, la seguretat i la prosperitat econòmica es basen en el reconeixement dels inalienables drets humans, Preocupats perquè, en la lluita contra el terrorisme i la delinqüència, estem abandonant els valors que tractem de protegir, especialment la llibertat i la democràcia, Considerant que els plans actuals per a enregistrar la informació referent a les comunicacions, moviments i utilització dels mitjans dels ciutadans pot representar l'amenaça més seriosa, fins al moment, al nostre dret a la privadesa i a viure al nostre lliure albir, Declarem que creiem profundament que:

  1. La recopilació o retenció sistemàtiques de dades personals referents a les nostres comunicacions, moviments o utilització dels mitjans ("retenció de dades"), més enllà del que sigui estrictament necessari a efectes comercials, és inacceptable. Exigim que qualssevol plans per a introduir la retenció de dades siguin aturats immediatament. 
  2. Les raons següents ens han portat a aquesta conclusió:
    * La retenció de dades és massa invasiva per a la privadesa personal. Obstaculitza les activitats professionals (medicina, dret, religió, periodisme...) i també les activitats polítiques i comercials que es basen en la confidencialitat. 
    * La retenció de dades no evita el terrorisme ni altres tipus de delictes; és innecessària i els delinqüents la poden eludir fàcilment. 
    * La retenció de dades viola el dret de les persones a la privadesa i al control de la informació personal. 
    * La retenció de dades és cara i representa un llast per a l'economia. 
    * La retenció de dades és discriminatòria per als usuaris de telèfons, fixos i mòbils, i Internet. 
  3. Qualsevol normativa legal quant a la gestió de les dades de les comunicacions ha de ser presa a través d'un acord parlamentari. Els proveïdors han de ser indemnitzats pels costos addicionals produïts pel fet d'haver de complir amb les obligacions legals. 
Per signar la declaració: <http://www.jointdeclaration.com/sign.htm>
El català dobla la seva presència a la web en dos anys
2005-10-24 00:00:00

Softcatalà presenta un estudi on es conclou que en menys de dos anys, s'ha doblat el nombre de pàgines web indexades en català, i que el català, dins del marc d'aquest estudi, és avui dia la vint-i-sisena llengua a Internet. Un informe publicat l'any 2003 per Softcatalà sobre la presència de la llengua catalana a Internet establia que existien en aquell moment 2.926.550 pàgines web indexades i era la vint-i-tresena llengua a Internet. En l'estudi d'aquest any aquest nombre s'hauria incrementat fins a les 7.140.000 pàgines web indexades i el català seria avui dia la vint-i-sisena llengua a Internet. El català a Internet continua amb una forta posició respecte a altres llengües, i la popularització dels blocs en llengua catalana ha suposat un increment important del nombre de pàgines disponibles. L'informe complet sobre l'anàlisi de la presència del català el podeu trobar a [http://www.softcatala.org/articles/article60.htm.](http://www.softcatala.org/articles/article60.htm) Softcatalà és una associació sense afany de lucre que treballa per a la normalització de la llengua catalana en el sector informàtic relacionat amb Internet i les noves tecnologies a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a http://www.softcatala.org.
Nova CATix 1.2 en DVD
2005-10-25 00:00:00

Ja tenim la versió 1.2 de la CATix. Aquest cop en DVD, encara que més endavant està previst fer la versió en CD-ROM i també la de 64 bits en DVD. Les principals novetats d'aquesta versió 1.2 són la utilització de unionfs que permet afegir una capa transparent a on es pot escriure damunt de la capa de només lectura que és el DVD o CD-ROM. Amb aquesta característica podem instal·lar programes fins i tot havent engegat des de DVD o CD-ROM. La capa transparent gestionada per l'unionfs pot estar en memòria si el que volem es que quan s'aturi la màquina es perdin tots els canvis fets i així en tornar a engegar la màquina tenim exactament la configuració inicial, o bé podem posar-la en una partició, directori o fitxer si el que volem és conservar els canvis. L'altre novetat important és l'ús del nou servidor gràfic X.org que ens permet tenir un servidor gràfic més potent, amb millor detecció de targetes gràfiques i soport d'acceleració gràfica. També cal destacar l'ús del gcc 4.0.2 que és el nou compilador de C, C++ i altres llenguatges molt més eficient que l'anterior. No podem oblidar tampoc l'OpenOffice 2.0 que és la segona versió d'aquest potent paquet ofimàtic. Aquesta versió és molt millor que la 1.1.4, s'engega molt més de pressa i té característiques noves importants com un gestor de base dades a nivell d'usuari. És altament recomanable migrar a la versió 1.2 de la CATix. El programa d'instal·lació és encara més fàcil i s'ha millorat molt per fer que qualsevol usuari que es vulgui instal·lar la CATix pugui fer-ho en dos clics i vint minuts. Podeu baixar-vos la CATix des dels enllaços de la pàgina [Catix](http://www.catix.org) i també hi trobareu més informació. Des de el servidor [ftp de Softcatalà](https://www.softcatala.org/pub/catix/) tenim també disponibles còpies de totes les versions de Catix.
Setmana Digital a Vic i  Setmana Tecnològica de Granollers del 7 al 12 de novembre
2005-11-04 00:00:00

[Setmana Digital a Vic](http://www.e-weekvic.net/) és un projecte que desenvolupen la Universitat de Vic i l’Ajuntament de Vic per donar a conèixer i debatre els usos i les aplicacions de les tecnologies de la informació i de la comunicació. Es tracta d’un projecte sorgit des de la Universitat que vol connectar amb les persones, les entitats, les empreses i les institucions del territori. Comença el dilluns dia 7 de novembre i finalitza el dia 12. Hi un extens [programa](http://www.e-weekvic.net/activitats.php?classificacio=1) amb xerrades, taules rodones, i tallers temàtics. [Setmana Tecnològica de Granollers](http://www.ctug.net/) es presenta com uns dies per viure de ben a prop les noves tecnologies i conèixer les millores que ens aporten a tots els ciutadans, empreses i institucions de Granollers i la comarca. Se celebrarà del dia 7 al dia 12 de novembre a les instal•lacions del Centre Tecnològic i Universitari de Granollers, tot realitzant un seguit de seminaris i cursos tecnològics, per acostar les empreses de la comarca, moltes de les tecnologies que necessiten per no perdre el tren de la competitivitat i poder-se adaptar a la conjuntura actual, integrades plenament en aquesta societat de la informació en què estem immersos. A més, aquesta Setmana neix amb un clar sentit pedagògic i pràctic, se celebra també el primer campionat de Wardriving del Vallès Oriental, que pretén fomentar la participació ciutadana, per mitjà d’una activitat de lleure amb un clar component
La MaratOO'o 2.0.1 el 26 i 27 de novembre al campus Burjassot de la Universitat de València
2005-11-14 00:00:00

Els propers dies 26 i 27 de novembre tindran lloc unes jornades de treball MaratOO'o 2.0.1 al campus Burjassot de la Universitat de València. En aquestes jornades de treball, organitzades per Softcatalà, un grup de traductors i correctors voluntaris ens reunirem per acabar d'enllestir o, si més no, acabar de donar una empenta important a la traducció i localització de la versió catalana de l'[OpenOffice.org 2.0](http://www.openoffice.org). Teniu més informació al [Wiki de la trobada](http://www.softcatala.org/wiki/Portada/MaratO201) on també us podeu apuntar. La MaratOO'o 2.0.1 està adreçada a persones amb coneixements informàtics de tots els nivells, és per això que al llarg d'aquesta es faran xerrades introductòries per tal que tothom qui ho desitgi pugui fer història aportant el seu gra de sorra a la versió catalana de [l'OpenOffice.org 2.0](http://www.softcatala.org/projectes/openoffice/index.htm).
IV Jornada ACATERM. Traducció de productes informàtics
2005-11-21 00:00:00

IV JORNADA D’ACATERM. II JORNADA DE TERMINOLOGIA I TRADUCCIÓ:TRADUCCIÓ DE PRODUCTES INFORMÀTICS 24 de novembre de 2005 Universitat Autònoma de Barcelona PROGRAMA 9h45 Inauguració de la jornada, amb la participació de representants de la Secretaria General de la Societat de la Informació, la Facultat de Traducció i Interpretació i el Departament de Traducció i Interpretació de la UAB. 10h Ponència a càrrec del Sr. Oriol Ferran, SG de Societat de la Informació. 1030h Ponència a càrrec del Sr. Toni Hermoso, Softcatalà. 11h Ponència a càrrec del Sr. Xavier Maza, iDisc. 1130h Pausa-cafè 12h Ponència a càrrec de la Sra. Marta Grané, TERMCAT. 1230h Ponència a càrrec del Sr. Lluís de Yzaguirre, Institut Universitari de Lingüística Aplicada (IULA) de la UPF. 13h Taula rodona amb els ponents, moderada pel Sr. Ramon Piqué, Departament de Traducció i Interpretació de la UAB. Lloc: Aula 2 Facultat de Traducció i Interpretació Universitat Autònoma de Barcelona Edifici K Campus de la UAB Bellaterra Organitzen: UAB i ACATERM
Actualitzem la secció de GNU/Linux
2005-11-29 00:00:00

Softcatalà actualitza la secció dedicada al sistema operatiu GNU/Linux amb un nou espai que recopila informació del sistema, els seus avantatges, les versions disponibles en català, i projectes i webs d'ajuda en català relacionades. Podeu accedir al nou espai des de l'enllaç "GNU/Linux" que hi ha a la pàgina principal o directament a través de l'adreça <http://linux.softcatala.org/>. Des d'aquí us animem a subscriure-us a la llista linux@softcatala.net, a través de la pàgina de llistes de Softcatalà, i a participar en la pàgina (es pot editar col·laborativament) perquè aporteu el vostre coneixement i ens feu arribar tots aquells dubtes, programes, traduccions pròpies o pàgines web que us puguin semblar interessants per als usuaris de GNU/Linux.
Softcatalà presenta la traducció al català del navegador Firefox 1.5
2005-12-02 00:00:00

El Firefox és un navegador web gratuït, de codi obert, basat en el codi desenvolupat dins el projecte [Mozilla.org](http://www.mozilla.org). Les seves característiques principals són la rapidesa així com la facilitat d'instal·lació i utilització. El Firefox és una aplicació ràpida i que consumeix pocs recursos, alhora que compleix amb els principals estàndards d'Internet. Aquest incorpora un gran nombre de funcions per a facilitar-ne el seu ús: 

  * plenament funcional només amb el teclat 
  * una barra d'eines personalitzable 
  * incorpora un gestor d'adreces d'interès 
  * s'integra amb cercadors d'Internet (per exemple, amb [Google](http://www.google.com)) 
  * blocatge de les finestres emergents no sol·licitades 
  * navegació ràpida en pestanyes separades per a cada web que es visita 
  * gestor de contrasenyes 
  * baixada automàtica i simple de fitxers 
La [versió 1.5](http://www.mozilla-europe.org/ca/press/2005/11/29/567-firefox-15-released) introdueix com a novetats un sistema millorat d'actualitzacions, més rapidesa en visitar les pàgines anteriors i posteriors, noves opcions per a netejar les dades privades de la navegació, reordenació de les pestanyes de negació usant arrossega i deixa anar, unes preferències redissenyades, i un sistema de blocatge de finestres emergents més robust. Se n'ha millorat encara més la compatibilitat amb els [estàndards](http://www.w3c.org), incloent-hi el format Scalable Vector Graphics (SVG) i el JavaScript 1.6. Els programes del [projecte Mozilla traduïts al català](http://www.softcatala.org/projectes/mozilla/) poden baixar-se des del web de Softcatalà, on s'hi pot consultar molta informació quant a aquest projecte, així com trobar-hi ajuda i referències a altres llocs d'interès, com ara [Mozilla Europa](http://www.mozilla-europe.org/ca/). Podeu baixar-vos el Firefox 1.5 en català per a: 

  * [GNU/Linux](https://www.softcatala.org/pub/softcatala/firefox/1.5/linux/firefox-1.5.ca.linux-i686.tar.gz)
  * [Windows](http://www.softcatala.org/prog167.htm)
  * [Mac OS X](https://www.softcatala.org/pub/softcatala/firefox/1.5/mac/firefox-1.5.ca.mac.dmg) 
Softcatalà és una associació sense afany de lucre que treballa per la normalització de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a <http://www.softcatala.org>.
Sopar de Nadal de Softcatalà 2005
2005-12-06 00:00:00

El proper divendres, 23 de desembre, a les 21.00 hores, farem el sopar de Nadal de Softcatalà. Lloc: [Can culleretes](http://www.culleretes.com) c/ Quintana, 5 Telèfon: 93.317.30.22 Metro: Liceu (L3) Menú: [Descripció del menú ](http://www.culleretes.com/CATALA/CATmenu2.htm). Preu 24 euros. Hi esteu convidats tots els col·laboradors, simpatitzants i usuaris amb els vostres respectius acompanyants. Podeu obtenir més informació i apuntar-vos a la pàgina [Wiki](http://www.softcatala.org/wiki/SoparNadal2005) que hem creat per a l'ocasió.
Entra a debat la llei per l'ús del programari lliure al Congrés dels Diputats
2005-12-12 00:00:00

L'any passat per aquestes dates [ens fèiem ressò](http://www.softcatala.org/noticies/27122004206.htm) del fet que ERC havia registrat al Congrés una proposta de llei per l'ús del programari lliure al sector públic. Actualització 13/12/2005: La llei s'ha rebutjat. Ha tingut a favor els vots dels partits d'IU-ICV, ERC, BNG i CHA i en contra de CiU, PNV, PP i PSOE. El [proper dimarts 13](http://www.congreso.es/actualidad/proximo_pleno.pdf) de desembre es debatrà finalment al Congrés dels Diputats la proposició de llei per la implantació del programari lliure a l'administració de l'Estat espanyol aquest cop de la mà d'Iniciativa Verds (els dos partits van registrar per separat la mateixa proposta). [Aquesta proposta de llei](http://www.congreso.es/public_oficiales/L8/CONG/BOCG/B/B_156-01.PDF) insta al govern espanyol, i a les empreses on hi tingui participació, a utilitzar programari lliure, amb l'única excepció dels casos on no existeixin solucions, en els quals es podria utilitzar programari privatiu. Hi ha tot un article dedicat a la importància de la neutralitat tecnològica dels formats i protocols que reclama que siguin lliures de pagament de royalties i patents. Aquesta proposta també reclamava al Govern espanyol que realitzi tasques de difusió del programari lliure. La proposta, en seu tercer article, contempla l'ús de les diferents llengües oficials de l'Estat com a clàusula obligada o de mèrit: La utilització, desenvolupament, distribució i difusió de programari lliure en les diferents llengües oficials de l'Estat s'establirà, com clàusula obligada o de mèrit, en aquells convenis de col·laboració i/o decrets de concessió de subvencions, en l'àmbit de les noves tecnologies, que l'Administració de l'Estat subscrigui amb les Comunitats Autònomes. Aquest és el segon cop que es debat una llei d'aquestes característiques al Congrés. L'anterior va ser el 16 el setembre de 2002 on es va rebutjar amb els vots en contra del Partit Popular. Aquesta mateixa proposició de llei també fou presentada per ERC al Parlament de Catalunya i rebutjada el 25 d'octubre de 2002 amb els vots en contra del Partit Popular i de Convergència i Unió. Esperem que la llei es registri també aviat al [Parlament de Catalunya](http://www.parlament-cat.net/) on probablement serà més senzill aconseguir un cert consens entre els partits abans de debatre-la.
Aprovada la directiva de retenció de dades al Parlament Europeu
2005-12-19 00:00:00

Amb [378 vots a favor, 197 en contra i 30 abstencions](http://www.europarl.eu.int/omk/sipade3?PUBREF=-//EP//NONSGML+PV+20051214+RES-VOT+DOC+PDF+V0//EN&LEVEL=2&NAV=S&L=EN), el Parlament Europeu ha donat el vistiplau a la directiva que regula durant quant de temps es podran retenir les dades de comunicacions electroniques amb l'objectiu de combatre el terrorisme i el crim organitzat, i que podria entrar en vigor a mitjan del 2007. La directiva preveu que es puguin retenir dades durant un minim de 6 mesos i un maxim de 24. Aquesta normativa afecta les comunicacions electroniques, com ara el correu electronic o les trucades a telefons mobils (incloent-hi les trucades perdudes). La informacio que es recollira incloura el lloc, l'hora, l'origen i el desti de la comunicacio realitzada, pero el contingut, en principi, no.   
El text va ser acordat previament, abans de ser aprovat, pels grups [PPE](http://www.epp-eu.org) i [PSE](http://www.pes.org/) (els dos majoritaris), cosa que ha despertat les critiques dels grups [Verds](http://www.europeangreens.org/) o [Esquerra Unida Europea](http://www.european-left.org/), que s'han queixat d'haver-ne estat exclosos. L'aprovacio de la proposta, tres mesos despres que sortis una versio inicial des de la [Comissio Europea](http://europa.eu.int/comm/), ha estat considerada pels dos partits majoritaris com un triomf de la democracia parlamentaria. Al llarg de l'elaboracio de la proposta, actors com ara la [industria discografica](http://barrapunto.com/ciberderechos/05/11/25/1721225.shtml) van mostrar interes per utilitzar aquest registre, per exemple, per a perseguir el que habitualment anomenen pirateria.   
No obstant aixo, finalment, l'acces a les dades sembla que es restringira de forma no permanent a aquells delictes greus i sota la potestat de les autoritats competents que pugui determinar cada estat.   
Tal com ens van fer resso en el seu moment, diferents persones i organitzacions arreu d'Europa (entre les quals es troba [Softcatala](http://www.softcatala.org)) es van oposar a aquesta proposta, ja que consideren que no soluciona el problema que s'afronta i, a mes, representa una invasio a la privadesa dels ciutadans.   
Més informació 
* [Data Retention Petition Campaign](http://wiki.dataretentionisnosolution.com:81/index.php/Main_Page)
* [Campanya pels drets civils: la retenció de dades no és la solució](http://www.softcatala.org/noticies/10092005316.htm)
* [Notícia a EuropaPress](http://www.europapress.es/europa2003/noticia.aspx?cod=20051214145640&tabID=1&ch=69)
* [EU adopts Big Brother directive, ignores industry and civil society](http://wiki.ffii.de/DataRetPr051214En)
Nova versió de la distribució Linux catalana K-DEMar
2005-12-22 00:00:00

Acaba de sortir la K-DEMar 4.0 [www.k-demar.org](http://www.k-demar.org/index.php?lang=ca) Aquesta distribució assoleix la majoria d'edat deixant de basar-se en la Knoppix per passar a estar totalment basada en Debian. Incorpora les últimes versions del programari lliure més útil per l'usuari final a més de les últimes tecnologies en muntatge automàtic de dispositius extraïbles com el submount. També ha fet un gran avanç en la usabilitat i facilitat de us i configuració amb la remodelació i renovació del CADI, l'assistent de configuració i del instal·lador En un ordinador actual, instal·lar la k-demar respectant i mantenint tots els sistemes operatius que hi hagin instal·lats (tant windows com altres linux o Macs) es tan fàcil com ràpid (aproximadament uns 15 minuts). Entre altres novetats incorpora el kernel 2.6.14.2, el KDE 3.4.2, les X.org i el Unionfs, que permet la escriptura en el propi sistema trobant-se en modo live-cd, el que es molt útil per a provar nou programari sense haver de instal·lar-lo en el disc dur. També manté el bilingüisme de manera que qualsevol pot accedir a la distribució tant en català com en castellà i, parcialment, en anglès. I, en la seva web, remodelada, per donar suport als usuaris, es manté un fòrum, també en català i en castellà, on poder preguntar els dubtes que es tinguin tant respecte la distribució K-DEMar com de Linux en general.
El primer domini .CAT ja és a la xarxa
2005-12-26 00:00:00

El passat dimecres 21 de desembre la Fundació puntCAT va presentar en roda de premsa la primera web amb el domini .CAT  En [Xavi Caballé](http://www.caballe.com/2005/12/21.html#a6407), membre de Softcatalà i [Vilaweb](http://www.vilaweb.com/www/noticia?p_idcmp=1667213) van ser els primers en adonar-se de l'aparició del nou domini i comunicar el regal avançat de Nadal a la comunitat cultural i lingüística catalana. Tot i l'existència dels primers dominis .CAT que ja apunten a la web de la Fundació, el procés de registre de dominis no s'obrirà fins a finals de gener del 2006 i es farà de forma restringida a fi d'evitar el col·lapse dels servidors i minimitzar el risc de ciberokupació de dominis; és el procés habitual que segueixen tots els nous dominis. Aquest procés restringit de llançament, anomenat també "sunrise" en anglès, tindrà 3 fases ben diferenciades. La Fase I es reserva a institucions directament relacionades amb la promoció de la llengua i la cultura catalanes (des d'escoles a ràdios; des d'editorials a clubs esportius; des d'entitats culturals a administracions públiques amb competències sobre territoris on el català és llengua pròpia). La Fase II es reserva a entitats de tot tipus (empreses, associacions...) amb presència en català a internet (webs, blocs, llistes de correu, etc). La Fase III es reserva a les més de 68.000 persones, entitats i empreses que es van adherir a la campanya de suport a la candidatura del .cat; val a dir que la Fundació puntCAT destinarà l'import del Premi Nacional d'Internet rebut el passat novembre a subvencionar el preu de registre dels dominis de la fase 3 a fi de donar les gràcies a totes les persones que van donar el seu suport. Passat el període de llançament, es preveu que el 23 d'abril, el registre s'obri a tothom. Poc es pot dir encara dels preus dels dominis, perquè la Fundació, pel contracte amb ICANN, no els pot vendre als usuaris finals i ho ha de fer a través dels registradors acreditats per la mateixa ICANN. Això implica que diferents registradors, segons els diferents tipus de valor afegit que vulguin aportar als usuaris (hostatge, correu electrònic, DNS, suport telefònic, etc) puguin carregar marges més o menys elevats al preu de majorista que els proposarà puntCAT. Tot i així, Amadeu Abril, Director del puntCAT, digué que les previsions són que els preus estiguin en la banda mitja del mercat i que la Fundació farà tot el possible a fi de facilitar que els registradors facin promocions; i evidentment, com més dominis es registrin, més fàcil serà poder-les fer. El 2006 ens porta amb el .CAT la possibilitat de ser a Internet, no només com una de les llengües amb més presència per càpita, sinó com una xarxa ben connectada, dinàmica i en constant evolució i millora. Serem el que voldrem, ara només depèn de nosaltres. Desperta bit ! Roda de premsa: Visionat: <rtsp://video.xtec.net/premsa/puntCAT211205.rm> Descàrrega: <http://video.xtec.net/real/premsa/puntCAT211205.rm> PMF: <http://www.domini.cat/faq.html>
Neix el servei QwertyMail.com
2005-12-27 00:00:00

Des de fa un any i mig, Sintesi Digital, ha estat treballant per presentar i crear l´eina [QwertyMail](http://www.qwertymail.com), des de l´antic Teatre d´Albons, Baix Empordà. A dia d´avui us presentem qwertymail, un nou concepte, que uneix la filosofia del correu electrònic a la filosofia web. D’aquesta forma es crea un híbrid, una nova aplicació que afegeix al correu electrònic totes les possibilitats web. Un usuari de Qwertymail pot crear un missatge amb estructura, el que seria un correu electrònic navegable, i donar-li un format personal, gestionar tot el seu contingut, escollir els apartats... i fer-ho tot de forma senzilla i intuïtiva. Igualment pot crear-se la seva pròpia web des de l´espai personal amb totes les prestacions del programari qwertymail, més el hostatge i domini. Les característiques principals de l´eina són la seva capacitat flexible i adaptable segons les necessitats comunicatives del teu moment. Pots crear qwerytymails amb finalitats diverses i amb una presentació moderna i professional. Des de organitzar i comunicar una trobada, realitzar la promoció del teu concert o local fins anunciar la venda d´una moto, són alguns dels molts exemples que et permet crear qwertymail. Des de el teu espai personal pots gestionar tots els teus qwertys i contactes amb totes les prestacions, d´ampliació, duplicats i llistes de correu.
Softcatalà presenta la traducció al català del Thunderbird 1.5
2006-01-13 00:00:00

Aquesta setmana s'ha presentat la darrera versió del [Thunderbird](http://www.softcatala.org/wiki/Thunderbird), el popular client de missatgeria dins del [projecte Mozilla](http://www.mozilla-world.org/). El Thunderbird és un client de correu i grups de discussió lliure i gratuït d'execució ràpida, que consumeix menys recursos que altres alternatives. El programa té gran quantitat d'opcions de personalització i incorpora les característiques més útils que pot necessitar un gestor de correu d'avui dia: filtres de missatges, gestió del [correu brossa](http://www.softcatala.org/wiki/Thunderbird:Correu_brossa) amb autoaprenentatge, [safata d'entrada global](http://www.softcatala.org/wiki/Thunderbird:Safata_d%27entrada_global) i, a més, lectura de [canals RSS](http://www.softcatala.org/wiki/Thunderbird:RSS) i [podcasting](http://ca.wikipedia.org/wiki/podcasting), etc. Tot això juntament amb les opcions a les quals podem estar més habituats, com ara la cerca de missatges o una llibreta d'adreces personal. També hi trobem auxiliars per a migrar el nostre correu des d'altres clients de correu del mateix ordinador. Com a [novetats de la nova versió](http://www.softcatala.org/wiki/Thunderbird:1.5.0/Notes_de_la_versi%C3%B3) en concret, s'hi incorporen millores en la gestió dels canals RSS, en el filtratge de missatges i en les adjuncions, com també avenços en els mecanismes de [correcció ortogràfica](http://www.softcatala.org/wiki/Thunderbird:Corrector_ortogr%C3%A0fic). Com amb el navegador Firefox, és possible augmentar-ne les prestacions gràcies a les extensions. Un exemple n'és l'extensió [Webmail](http://webmail.mozdev.org/), la qual permet utilitzar molts dels servidors de correu web més populars. Pel que fa a la seguretat, hi ha moltes funcionalitats per a protegir la privadesa de l'usuari, com ara el blocatge automàtic de les imatges incloses als missatges, la detecció d'intents de [pesca electrònica](http://ca.wikipedia.org/wiki/pesca_electr%C3%B2nica), la gestió de certificats o el xifratge i autenticació amb algorismes de clau pública amb extensions com l'[Enigmail](http://enigmail.mozdev.org/). Podeu baixar-vos el Thunderbird 1.5 en català per a: 

  * [GNU/Linux](https://www.softcatala.org/pub/softcatala/thunderbird/1.5/linux/thunderbird-1.5.tar.gz)
  * [Mac OS X](https://www.softcatala.org/pub/softcatala/thunderbird/1.5/mac/Thunderbird%201.5.dmg)
  * [Windows](http://www.softcatala.org/prog168.htm)

[Podeu trobar més informació del Thunderbird al wiki de Softcatalà](http://www.softcatala.org/wiki/Thunderbird). Softcatalà és una associació sense afany de lucre que treballa per la normalització de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a <http://www.softcatala.org>.
Més d'un 20% d'usuaris a Europa fan servir el Firefox
2006-01-18 00:00:00

Segons [un estudi](http://www.xitimonitor.com/etudes/equipement13.asp) elaborat per l'empresa francesa Xiti el navegador Firefox és utilitzat per més un 20% d'usuaris a Europa. L'estudi es basa en una mostra de 32,5 milions de visites que van ser analitzades durant el transcurs del dia 8 de gener del 2006. Finlàndia amb un 38.4% d'usuaris, Eslovènia amb un 35.5%, i Alemanya amb un 30.4% són els tres estats europeus amb un índex més alt d'ús del navegador Firefox segons aquest estudi. La comunitat Firefox a través d'iniciatives com ara l'[SpreadFirefox](http://www.spreadfirefox.com/) ha dut a terme tot un seguit d'accions per augmentar-ne la difusió: cartes recomanant-ne el seu ús a escoles i empreses, col·lectes per incloure anuncis a mitjans de comunicació o material per explicar-ne la funcionalitat als nous usuaris. Pel que fa [ al web de Softcatalà](http://www.caballe.com/2005/12/24.html#a6421), els usuaris del Firefox estaven el desembre passat al voltant del 16% i els del Mozilla sobre un 33%. Els programes del projecte Mozilla traduïts al català, incloent-hi el Firefox, es poden baixar [des del web de Softcatalà](http://www.softcatala.org/projectes/mozilla/), on es pot consultar molta informació quant a aquest projecte, així com trobar-hi ajuda, connectors addicionals, i referències a altres llocs d'interès, com ara [Mozilla Europa](http://www.mozilla-europe.org). Més Informació [Lloc web de Xiti](http://www.xitimonitor.com/) [ Informació sobre el primer any del Firefox ](http://standblog.org/blog/2005/11/09/93114493-firefox-market-share-study-for-the-first-anniversary)
Google publica la versió en català del programa Picasa 2
2006-01-27 00:00:00

Tot i que Google no ha fet cap anunci oficial (possiblement el faran dilluns), ja està disponible la versió en català del popular programa gratuït de gestió de fotografies Picasa 2. Es tracta d'un programa que us ajuda a trobar, editar i compartir fotos; cada cop que l'obriu, localitza totes les fotos que teniu a l'ordinador (fins i tot aquelles de què us havíeu oblidat) i les classifica en àlbums visuals, organitzats per data, amb noms de carpeta fàcils d'identificar. Podreu arrossegar i deixar anar els àlbums i fer etiquetes per a crear nous grups. El Picasa fa també que l'edició avançada de fotografies sigui un procés senzill mitjançant potents efectes i la definició de retocs amb un sol clic. D'altra banda, us permet enviar les fotos que vulgueu per correu electrònic (fins a 10 MB mitjançant Gmail), demanar-ne còpies impreses, desar-ne una còpia en CD, publicar-les al vostre propi bloc... Malauradament, l'ajuda del Picasa no ha estat traduïda al català; si hi accediu des del programa en trobareu la versió en anglès, des de la qual, però, podreu triar entre un nombre reduït d'idiomes, l'espanyol entre ells. Podeu baixar-vos el programa des del web del Picasa a <http://picasa.google.com/index.html> i també des [de Softcatalà](http://www.softcatala.org/prog175.htm).
Disponible la traducció al català  del programa de telefonia IP Skype 2.0
2006-02-01 00:00:00

Des d'avui mateix, ja es pot descarregar de la web de Fes-Ho-Cat, la recent [traducció](http://www.feshocat.com/descarregues/catalan2.0.0.73.zip) (requereix tenir instal·lada la versió anglesa previàment) de l'última versió de l'[Skype](http://www.skype.com/). Aquesta, que ja és la tercera versió traduida per l'equip del directori català, ja incorpora opcions de videotrucada. L'Skype, el programa de telefonia IP que ha revolucionat el món de les telecomunicacions per internet, ara en mans de l'empresa eBay, és un dels grans actors en la lluïta oberta per a la conquesta de la comunicació dels internautes. Google, Microsoft i Yahoo en són els principals contrincants. Amb aquesta darrera versió, l'Skype presenta les seves credencials amb la incorporació de videotrucades, així com millores en la seva usabilitat. Millores en la qualitat del so, organització dels contactes en grups, redirecció de trucades a fixes o mòbils, i d'altres opcions menys importants però força útils com la visualització de l'hora local dels contactes. Fes-Ho-Cat, és un projecte de directori local de qualitat, que intenta prioritzar els continguts de qualitat de la xarxa catalana, en front dels grans cercadors o directoris globals. Segons dades extretes d'[Alexa](http://www.alexa.com/browse/general/?&Mode=general&CategoryID=1102599&Start=1&SortBy=Popularity&Recursive=Letter), aquest ja s'ha convertit en el segon directori més popular en català, per darrera de [Cercat.com](http://www.cercat.com/).
Comença el registre oficial dels dominis .cat
2006-02-15 00:00:00

Ha començat el registre dels dominis .cat. De moment per a totes aquelles institucions directament relacionades amb la promoció de la llengua i la cultura catalanes. Escoles, entitats culturals, ràdios, editorials, clubs esportius, administracions públiques amb competències sobre territoris on el català és llengua pròpia... Totes i cadascuna seran les primeres a poder registrar el seu nom amb un .cat des del 13 de febrer fins al 21 d'abril. El període de llançament es farà en [tres fases](http://www.domini.cat/registrar.html) que finalitzaran el dia 21 d'abril, abans de restar obert al públic en general el dia 23 d'abril: La Fase I reservada a institucions directament relacionades amb la promoció de la llengua i la cultura catalanes, des les 17:00 hores CET(GMT+1) del 13 de febrer de 2006. La Fase II del període de llançament començarà el 20 de febrer de 2006 a les 17:00 hores CET(GMT+1) i es reserva a tota mena d'entitats (empreses, associacions...) amb presència en català a Internet (webs, blocs, llistes de correu, etc). La Fase III començarà també el 20 de febrer de 2006 a les 17:00 hores CET(GMT+1) i es reserva a les més de 68.000 persones, entitats i empreses que es van adherir a la campanya de suport a la candidatura del .cat. També teniu a la vostra disposició una pàgina amb les [preguntes més freqüents](http://www.domini.cat/faq.html) sobre el Domini.Cat. Font: [Domini.cat](http://www.domini.cat/)
La Universitat Oberta publica tres temaris lliures sobre programari lliure, GNU/Linux i xarxes de computadors
2006-02-20 00:00:00

La Universitat Oberta publica tres temaris lliures sobre programari lliure, GNU/Linux i xarxes de computadors. [La Universitat Oberta](http://www.uoc.edu) de Catalunya [ha publicat](http://www.uoc.edu/masters/cat/web/materials_lliures.html) tres temaris lliures en català sobre programari lliure, GNU/Linux i xarxes com a part del màster en programari lliure que s'imparteix des del 2003. Aquests llibres han estat publicats en català gràcies a un acord UOC/DURSI que contempla la publicació progressiva de la resta materials del màster al català. Els temaris publicats són els següents: [Introducció al programari lliure](http://www.uoc.edu/masters/cat/img/904.pdf), dels professors Jesús González Barahona, Joaquín Seoane i Gregorio Robles. És una introducció al programari lliure, les seves motivacions ètiques, la seva història, qui són els seus desenvolupadors, els aspectes legals i els entorns de desenvolupament. [Sistema operatiu GNU/Linux bàsic](http://www.uoc.edu/masters/cat/img/905.pdf), dels professors Roger Baig i Francesc Aulí. És un manual complet d'introducció al sistema GNU/Linux tractant en força detall aspectes com ara la instal·lació, la configuració i la descripció dels components principals. [Xarxes de computadors](http://www.softcatala.org/~jmas/files/xarxes_de_computadors.zip), dels professors José María Barceló, Jordi Íñigo, Ramon Martí, Enric Peig i Xavier Perramon. És una introducció detallada a les xarxes informàtiques i tracta aspectes com ara les diferents arquitectures, topologies, el protocol TCP/IP, i els diferents serveis estàndard que podem trobar. Aquests tres llibres se sumen a [Cultura Lliure](http://www.culturalliure.org/) i [Programari lliure: tècnicament viable, econòmicament sostenible](http://www.softcatala.org/~jmas/swl/), també disponibles en català i de temàtica relacionada, i que van ser presentats durant l'any passat.
Softcatalà presenta la traducció al català del SeaMonkey 1.0
2006-03-09 00:00:00

El [SeaMonkey](http://www.mozilla.org/projects/seamonkey/) és una solució lliure d'Internet basada en el codi de [Mozilla.org](http://www.mozilla.org) que consisteix en un navegador, un gestor de correu, un redactor web i un client de xat IRC. Aquesta aplicació es tracta de l'evolució de l'antic [Mozilla](http://www.softcatala.org/wiki/Mozilla_Suite) que continua a [nivell comunitari](http://wiki.mozilla.org/SeaMonkey), passa a rebre el nom de [SeaMonkey](http://www.softcatala.org/wiki/SeaMonkey "SeaMonkey"), i amb això, inicia també una nova numeració. De la mateixa manera, també s'hi inclouen per defecte eines per al desenvolupament web com ara un Inspector DOM o un depurador de JavaScript. 

Respecte a les anteriors versions del Mozilla, s'hi incorporen algunes de les característiques ja presents al [Firefox](http://www.softcatala.org/wiki/Firefox) o al [Thunderbird](http://www.softcatala.org/wiki/Thunderbird "Thunderbird"). Cal destacar: 

  * Un augment de la velocitat d'accés a les pàgines gràcies a la versió 1.8 del motor de renderització HTML [Gecko](http://www.mozilla.org/newlayout/). 
  * Reordenació de les pestanyes arrossegant i deixar anar 
  * Detecció de [pesca electrònica](http://ca.wikipedia.org/wiki/pesca_electr%C3%B2nica) per a protegir als usuaris dels atacs de suplantació en els missatges de correu. 
  * Safata d'entrada global per a múltiples comptes. 
  * [Gràfics vectorials escalables](http://ca.wikipedia.org/wiki/SVG) (SVG). 
  * [Perfils en itinerància](http://www.softcatala.org/wiki/Mozilla:Perfils_en_itiner%C3%A0ncia) (en mode experimental) 

Podeu baixar-vos el SeaMonkey 1.0 en català per a: 
  * [GNU/Linux](https://www.softcatala.org/pub/softcatala/seamonkey/1.0/linux/seamonkey-1.0.ca-AD.linux-i686.installer.tar.gz)
  * [Windows](http://www.softcatala.org/prog176.htm)
  * [Paquet de llengua](https://www.softcatala.org/pub/softcatala/seamonkey/1.0/langpack/seamonkey-1.0.ca-AD.langpack.xpi) (si ja el tinguéssiu en alguna altra llengua) 

Podeu trobar més informació del [SeaMonkey al wiki de Softcatalà](http://www.softcatala.org/wiki/SeaMonkey). [Softcatalà](http://www.softcatala.org) és una associació sense afany de lucre que treballa per la normalització de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a <http://www.softcatala.org>.
Softcatalà presenta la traducció al català del processador de textos lliure AbiWord versió 2.4
2006-03-13 00:00:00

L'[AbiWord](http://www.abisource.com) és un programa lliure, molt lleuger i ràpid que està desenvolupat per una àmplia comunitat. Ofereix un munt de funcions per al processament de textos; inclou totes les opcions habituals de formatació de caràcters, caixes de text, alineament de paràgrafs, regles, tabulacions, taules, control de versions, verificació ortogràfica, ressaltament i, en general, aquelles funcions que esperaríeu d'un processador de textos modern i avançat. A més del format propi de l'AbiWord, el programa pot obrir els formats del Microsoft Word, de text enriquit (RTF) i de text senzill. La versió 2.4 inclou novetats importants respecte a la versió 2.2, com ara millores en la velocitat, més estabilitat, millores als filtres d'importació i exportació, i multitud d'extensions noves, per exemple, la del format OpenDocument. L'AbiWord ha estat traduït per Softcatalà i es pot descarregar gratuïtament [des del seu lloc web](http://www.softcatala.org/wiki/Abiword), on es poden consultar les instruccions d'instal·lació i les preguntes més freqüents sobre el funcionament d'aquest programa. Softcatalà és una associació sense afany de lucre que treballa per la normalització de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a http://www.softcatala.org.
Neix un projecte col·laboratiu de creació d'un diccionari alemany/català
2006-03-14 00:00:00

Fruit de la necessitat de conèixer l'alemany, dos estudiants catalans d'enginyeria, Sergi Esteve i Martí Minoves, han començat el desenvolupament d'un [diccionari lliure alemany/català](http://diccionari.de/) basat en aportacions voluntàries El diccionari va evolucionant poc a poc ja que no és una còpia de cap altre diccionari ni una simple traducció d'un diccionari alemany d'una altra llengua, sinó que recull aquelles paraules que de mica en mica s'han anat afegit. Degut al format d'aquest diccionari i a la situació del català, una llengua minoritària, han cregut que la millor llicència per aquest projecte és una llicència de codi obert com la GNU Public License (GPL) de la Free Software Foundation, que permet que aquest projecte sigui lliure i permeti sumar esforços entre tots aquells que pensen que sumar és millor que treballar per separat. I la única manera de poder sumar transparentment són les creacions lliures. A més a més, aquest diccionari pot servir com a base d'altres projectes encara més ambiciosos, però dels quals la llengua catalana no pot quedar-se enrere. Aquest projecte s'afegeix a projectes semblants com l'enciclopèdia lliure [Wikipedia](http://www.wikipedia.org) o el diccionari lliure anglès - català [DACOO](http://www.catalandictionary.org/) d'objectius semblants. El projecte està cercant voluntaris que hi vulguin col·laborar ampliant el diccionari. Per a més informació consulteu el seu lloc web. Més informació: http://diccionari.de/
Un gironí­ guanya la competició Extend Firefox
2006-03-14 00:00:00

El dissabte 4 de març van anunciar-se els guanyadors de l'[Extend Firefox Contest](http://developer.mozilla.org/contests/extendfirefox/), una competició organitzada per la [corporació Mozilla](http://www.mozilla.com) per a promoure el desenvolupament d'extensions d'aquest navegador. En el seu desenllaç, un dels tres màxims guardonats ha estat el gironí­ Josep del Rio amb la [Firefox Showcase](http://showcase.uworks.net/). Aquesta extensió permet trobar i seleccionar fàcilment totes aquelles pestanyes que tinguem en les finestres obertes des de la barra lateral, augmentant així­ de forma interessant la funcionalitat base del navegador. Paral·lelament, a la xarxa també podem trobar altres extensions realitzades per gent del país. És el cas de la popular [gTranslate](http://www.aditel.org/~ptomas/extensions/), del castellonenc Pau Tomàs, que utilitza els [serveis de Google](http://www.google.com/translate_t) per a traduir els textos de les pàgines web dinàmicament. Tothom interessat a aprofundir en la tecnologia Mozilla, i en el desenvolupament web en general, pot referir-se actualment al [Mozilla Development Center](http://developer.mozilla.org/), que també disposa d'una [versió en català](http://developer.mozilla.org/ca/docs/Portada) totalment oberta a contribucions.